SKRIFTLIG FORESPØRGSEL E-0760/03

af Elisabeth Jeggle (PPE-DE) til Kommissionen

(12. marts 2003)

Om: Driftsbetingelser for forbrændingsanlæg i henhold til forordning (EF) nr. 1774/2002

Forbuddet mod at fodre ikke-drøvtyggere med kød- og benmel som følge af BSE-krisen har gjort fjernelse af dyrekroppe og slagteaffald meget omkostningsintensiv. Anlæg til fjernelse af dyrekroppe inddrager i forbindelse med en modernisering eller nybygning af anlæg derfor hyppigt muligheden for at anvende det dyrefedt, som det selv har produceret, som brændsel.

I henhold til forordning (EF) nr. 1774/2002(1) bilag IV, kapitel II, afsnit 3 (Driftsbetingelser) er det nødvendigt for driften af et forbrændingsanlæg med en mindstetemperatur på 850 °C i mindst 2 sekunder. Selv om der ikke findes omkostningsintensive og pladskrævende hhv. for- og efterforbrændingskamre, opnås der alligevel en temperatur på 1 400 °C i løbet af maksimalt 0,6 sekunder. Set ud fra et brændselsfysisk synspunkt opfylder det flydende brændsel dyrefedt altså ikke de fastsatte parametre.

Mener Kommissionen, at der er mulighed for hhv. at tilpasse forordning (EF) nr. 1774/2002 til de rent faktiske forhold og give eventuelle ansøgere særtilladelser til drift af forbrændingsanlæg, der anvender dyrefedt, i overensstemmelse med ovennævnte parametre (1 400 °C ved 0,6 sekunder)?

(1) EFT L 273 af 10.10.2002, s. 1.

Svar afgivet på Kommissionens vegne af David Byrne

(25. april 2003)

Forbrænding af affald er omfattet af fællesskabslovgivningen, som så vidt muligt har til formål at forhindre eller begrænse den negative påvirkning af miljøet og de deraf følgende risici for menneskers og dyrs sundhed. Hvad angår forbrændingen af animalske biprodukter er anlæg, der udelukkende forbrænder døde dyr, ikke omfattet af Europa-Parlamentets og Rådets direktiv 2000/76/EF af 4. december 2000 om forbrænding af affald(1).

Hvad angår forbrænding af animalske biprodukter, som ikke er omfattet af direktiv 2000/76/EF, vil forordning (EF) nr. 1774/2002(2) finde anvendelse fra den 1. maj 2003. Forordningen bestemmer, at Kommissionen kan godkende alternative anvendelser eller bortskaffelsesmetoder efter høring af det relevante videnskabelige udvalg. De nye metoder kan enten supplere eller erstatte de metoder, som forordningen indeholder bestemmelser om.

Kommissionen hilser videnskabeligt dokumenterede initiativer velkommen og opfordrer interesserede parter til at indsende forslag til alternative bortskaffelsesprocesser, udstyr og anlæg og har allerede oprettet en taskforce med deltagelse af medlemmer af videnskabelige udvalg med henblik på at gennemføre en første vurdering og anbefale en tilgangsvinkel. Vurderingen er allerede blevet påbegyndt, for så vidt angår en række alternative processer, udstyr og anlæg foreslået af branchen, herunder forbrænding af dyrefedt (ved 1400 °C i 0,6 sekunder). I forbindelse med vurderingen tages der hensyn til menneskers og dyrs sundhed samt miljømæssige risici. Generelt set vil Kommissionen træffe afgørelse om godkendelse ved at ændre forordningen, så snart det er blevet påvist, at processen, udstyret eller anlægget er sikkert.

(1) EFT L 332 af 28.12.2000.

(2) Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum, EFT L 273 af 10.10.2002.